text: 'Ja és primavera al Centre Històric': l'activitat cultural i comercial dels barris antics de Manresa treu múscul en una campanya integrada
  La campanya 'Ja és primavera al Centre Històric' recull la major part de l'activitat dels barris antics de Manresa en una sola plataforma
  El Comissionat obre el web centrehistoricmanresa.cat on es poden consultar, de moment, les principals activitats que tindran lloc durant la primavera
  Té com a principal objectiu mostrar el múscul de l'activitat cultural i comercial com a dos dels eixos vertebradors del Centre Històric de Manresa
  Ja és primavera al Centre Històric de Manresa i, per si hi havia dubtes, una nova campanya ho deixa clar. El Comissionat pel Centre Històric de l'Ajuntament de Manresa ha engegat durant aquest mes d'abril la campanya 'Ja és primavera al Centre Històric' amb l'objectiu de mostrar i recollir la major part de l'activitat comercial i cultural que hi té lloc en una sola plataforma. La voluntat és que la campanya actuï de passarel·la entre el gran públic i algunes de les petites i mitjanes iniciatives que comparteixen l'escenari i la gent dels barris antics com a protagonistes principals. El portal web centrehistoricmanresa.cat reunirà la informació actualitzada i la campanya es difondrà també mitjançant cartelleria i 4.000 programes repartits majoritàriament per la comarca del Bages.